Inšpektorát práce Nitra so sídlom Jelenecká 49, 950 38 Nitra podľa ust. § 5 ods. 1 zákona č. 211/2000 Z.z. o slobodnom prístupe k informáciám a o zmene a doplnení niektorých zákonov zverejňuje nasledovné informácie:

**Spôsob zriadenia Inšpektorátu práce Nitra, právomoci, kompetencie a stručný popis organizačnej štruktúry**

Inšpektorát práce Nitra je v zmysle zákona č. 211/2000 Z.z. o slobodnom prístupe k informáciám **povinnou osobou na sprístupňovanie informácií.**

Inšpektorát práce je zriadený podľa § 7 zákona č. 125/2006 Z.z. o inšpekcii práce a o zmene a

doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov, ktorý zároveň vymedzuje jeho právomoci a kompetencie.

Inšpektorát práce je orgán štátnej správy, rozpočtová organizácia s vlastným rozpočtom financovaným zo štátneho rozpočtu. Sídlom inšpektorátu práce Nitra je krajské mesto Nitra a územný obvod je zhodný s územným obvodom Nitrianskeho samosprávneho kraja.

Inšpektorát práce je v správnom konaní správnym orgánom prvého stupňa.

Inšpektorát práce je nezávislý pri vykonávaní inšpekcie práce. Inšpektorát práce vykonáva inšpekciu práce prostredníctvom inšpektorov práce.

Inšpektorát práce podlieha riadiacej a kontrolnej právomoci Národného inšpektorátu práce.

Inšpektorát práce riadi a za jeho činnosť zodpovedá hlavný inšpektor práce, ktorého na návrh generálneho riaditeľa Národného inšpektorátu práce vymenúva a odvoláva minister práce, sociálnych vecí a rodiny Slovenskej republiky.

**Hlavné úlohy Inšpektorátu práce**

Inšpektorát práce:

a) zabezpečuje vykonávanie inšpekcie práce v rozsahu ustanovenom v § 2 ods. 1 zákona a vykonávanie dohľadu podľa § 30 zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov, najmä dozerá, či požiadavkám ochrany práce zodpovedajú

1. výber, umiestnenie, usporiadanie, používanie, udržiavanie a kontrola pracoviska, pracovného prostredia, pracovných prostriedkov, ochranných prostriedkov, chemických faktorov, fyzikálnych faktorov, biologických faktorov, faktorov ovplyvňujúcich psychickú pracovnú záťaž a sociálnych opatrení a

2. pracovné postupy, pracovný čas, organizácia ochrany práce a systém jej riadenia,

b) vyšetruje príčiny vzniku pracovného úrazu, ktorým bola spôsobená smrť alebo ťažká ujma na zdraví, príčiny závažnej priemyselnej havárie, bezpečnostné, technické a organizačné príčiny vzniku choroby z povolania a ohrozenia chorobou z povolania, vedie ich evidenciu a podľa potreby vyšetruje príčiny vzniku aj ostatných pracovných úrazov,

c) uplatňuje záväzným stanoviskom požiadavky na zaistenie bezpečnosti a ochrany zdravia pri práci pri povoľovaní a kolaudácii stavieb a ich zmien, ktoré bude zamestnávateľ a fyzická osoba, ktorá je podnikateľom a nie je zamestnávateľom, používať na plnenie svojich úloh,

d) vydáva a odoberá

1. preukaz a osvedčenie fyzickej osobe na vykonávanie činnosti podľa osobitného predpisu,

2. povolenie na vykonávanie ľahkých prác fyzickou osobou podľa osobitného predpisu,

3. povolenie na vykonávanie športu fyzickou osobou podľa osobitného predpisu

e) odoberá

1. preukaz, osvedčenie alebo doklad fyzickej osobe na vykonávanie činnosti podľa osobitných predpisov vydané fyzickou osobou alebo právnickou osobou,

2. oprávnenie zamestnávateľovi na činnosť podľa osobitného predpisu vydané právnickou osobou,

3. osvedčenie o odbornej spôsobilosti bezpečnostného technika, o čom bezodkladne informuje právnickú osobu, ktorá vydala osvedčenie

f) preveruje dodržiavanie rozsahu a podmienok oprávnení, osvedčení a preukazov vydaných podľa tohto zákona a osobitných predpisov,

g) predkladá návrh Národnému inšpektorátu práce na odobratie oprávnenia alebo osvedčenia,

h) podieľa sa na odbornej výchove a vzdelávaní inšpektorov práce,

i) rozhoduje o uložení pokút podľa § 19, 20 zákona a osobitného predpisu,

j) prejednáva priestupky, rozhoduje o uložení pokút za priestupky a o zákaze činnosti podľa osobitných predpisov,

k) zisťuje, zhromažďuje, spracúva a odovzdáva informácie v oblasti ochrany práce pre informačný systém ochrany práce,

l) predkladá Národnému inšpektorátu práce podnety na zlepšenie ochrany práce,

m) oznamuje zistené prípady nelegálnej práce a nelegálneho zamestnávania vrátane zistených skutočností uvedených v protokole o výsledku inšpekcie práce (ďalej len „protokol“) Sociálnej poisťovni, Ústrediu práce, sociálnych vecí a rodiny, príslušnému úradu práce, sociálnych vecí a rodiny, príslušnému daňovému úradu, a ak ide o štátneho príslušníka krajiny, ktorá nie je členským štátom Európskej únie, iným zmluvným štátom Dohody o Európskom hospodárskom priestore alebo Švajčiarskou konfederáciou alebo o osobu bez štátnej príslušnosti, aj útvaru Policajného zboru, a oznamuje príslušnému úradu práce, sociálnych vecí a rodiny uloženie pokuty za porušenie pracovných podmienok na účely zrušenia potvrdenia o možnosti obsadenia voľného pracovného miesta alebo na účely odňatia povolenia na zamestnanie na účel sezónneho zamestnania,

n) vydáva na požiadanie na účely preukázania splnenia podmienok podľa osobitného predpisu potvrdenie o tom, že ku dňu požiadania nebolo zistené porušenie zákazu nelegálneho zamestnávania, a to do siedmich pracovných dní od požiadania,

o) vydáva na požiadanie zamestnávateľa alebo fyzickej osoby, ktorá je podnikateľom a nie je zamestnávateľom, potvrdenie o tom, že u nich vznikla udalosť uvedená v písmene b), ak vyšetroval príčiny vzniku tejto udalosti,

p) vydáva na požiadanie zamestnávateľa alebo fyzickej osoby, ktorá je podnikateľom a nie je zamestnávateľom, kópiu dokladu, ktorý poskytli inšpektorátu práce pri vyšetrovaní príčin vzniku udalosti uvedenej v písmene b), ktorá u nich vznikla,

q) poveruje prizvaného odborníka prípravou odborných podkladov v osobitných prípadoch, ak to vyžaduje povaha výkonu inšpekcie práce,

r) udeľuje výnimky podľa [§ 34 ods. 1 písm. f) zákona č. 462/2007 Z. z.](https://www.slov-lex.sk/pravne-predpisy/SK/ZZ/2007/462/#paragraf-34.odsek-1.pismeno-f)

s) rozhoduje o uložení dodatočnej platby podľa osobitného predpisu

t) plní ďalšie úlohy podľa osobitného predpisu.

Inšpektorát práce je oprávnený podať podnet na zrušenie živnostenského oprávnenia alebo na pozastavenie prevádzkovania živnosti, ak zamestnávateľ pri prevádzkovaní živnosti závažne porušuje právne predpisy na zaistenie bezpečnosti a ochrany zdravia pri práci alebo zákon o inšpekcii práce. Závažným porušením právnych predpisov na zaistenie bezpečnosti a ochrany zdravia pri práci a zákona o inšpekcii práce na účely zrušenia živnostenského oprávnenia alebo pozastavenia prevádzkovania živnosti je, ak zamestnávateľ pri prevádzkovaní živnosti

a) nezabezpečí ochranné zariadenia na zaistenie bezpečnosti a ochrany zdravia pri práci podľa právnych predpisov a ostatných predpisov na zaistenie bezpečnosti a ochrany zdravia pri práci alebo fungovanie týchto ochranných zariadení,

b) v priestoroch podľa osobitného predpisu neprijme opatrenia na vylúčenie ohrozenia života a zdravia zamestnancov, nevykoná nevyhnutné opatrenia na obmedzenie možných následkov ohrozenia života a zdravia zamestnancov alebo umožní prístup zamestnancom, ktorí nie sú riadne a preukázateľne oboznámení, nemajú výcvik a vybavenie podľa právnych predpisov a ostatných predpisov na zaistenie bezpečnosti a ochrany zdravia pri práci,

c) neposkytne zamestnancom, u ktorých to vyžaduje ochrana ich života alebo zdravia, potrebné účinné osobné ochranné pracovné prostriedky alebo ich neudržiava vo funkčnom stave,

d) nedodrží zákaz orgánu inšpekcie práce alebo

e) opakovane neumožní inšpektorovi práce pri výkone inšpekcie práce vstup do svojich priestorov a na svoje pracoviská.

**Inšpekcia práce je**

a) dozor nad dodržiavaním

1. pracovnoprávnych predpisov, ktoré upravujú pracovnoprávne vzťahy, najmä ich vznik, zmenu a skončenie, mzdové podmienky a pracovné podmienky zamestnancov vrátane pracovných podmienok žien, mladistvých, domáckych zamestnancov, osôb so zdravotným postihnutím a osôb, ktoré nedovŕšili 15 rokov veku, a kolektívne vyjednávanie,

2. právnych predpisov, ktoré upravujú štátnozamestnanecké vzťahy,

3. právnych predpisov a ostatných predpisov na zaistenie bezpečnosti a ochrany zdravia pri práci vrátane predpisov upravujúcich faktory pracovného prostredia,

4. právnych predpisov, ktoré upravujú zákaz nelegálnej práce a nelegálneho zamestnávania

5. záväzkov, ktoré vyplývajú z kolektívnych zmlúv

6. osobitného predpisu ([§ 5 ods. 2](https://www.slov-lex.sk/pravne-predpisy/SK/ZZ/2004/650/#paragraf-5.odsek-2), [§ 12 ods. 2](https://www.slov-lex.sk/pravne-predpisy/SK/ZZ/2004/650/#paragraf-12.odsek-2), [§ 13 ods. 3](https://www.slov-lex.sk/pravne-predpisy/SK/ZZ/2004/650/#paragraf-13.odsek-3) a [§ 14 zákona č. 650/2004 Z. z.](https://www.slov-lex.sk/pravne-predpisy/SK/ZZ/2004/650/#paragraf-14) o doplnkovom dôchodkovom sporení a o zmene a doplnení niektorých zákonov v znení neskorších predpisov) zamestnávateľom v rozsahu jeho povinností uzatvoriť zamestnávateľskú zmluvu a platiť a odvádzať príspevky na doplnkové dôchodkové sporenie za zamestnanca vykonávajúceho práce zaradené orgánom štátnej správy na úseku verejného zdravotníctva do tretej kategórie alebo štvrtej kategórie podľa osobitného predpisu, a za zamestnanca, ktorý vykonáva práce tanečného umelca alebo hudobného umelca, ktorý vykonáva profesiu hráča na dychový nástroj,

7. osobitného predpisu ([§ 11 a 12 zákona č. 307/2014 Z. z.](https://www.slov-lex.sk/pravne-predpisy/SK/ZZ/2014/307/#paragraf-11)), ktorý upravuje vnútorný systém vybavovania podnetov zamestnávateľom,

8. osobitného predpisu ([§ 4 zákona č. 351/2015 Z. z.](https://www.slov-lex.sk/pravne-predpisy/SK/ZZ/2015/351/#paragraf-4)) zamestnávateľom, ktorý ustanovuje povinnosti pri vysielaní zamestnancov na výkon prác pri poskytovaní služieb,

b) vyvodzovanie zodpovednosti za porušovanie predpisov uvedených v písmene a) a za porušovanie záväzkov vyplývajúcich z kolektívnych zmlúv,

c) poskytovanie bezplatného poradenstva zamestnávateľom, fyzickým osobám, ktoré sú podnikateľmi a nie sú zamestnávateľmi, a zamestnancom v rozsahu základných odborných informácií a rád o spôsoboch, ako najúčinnejšie dodržiavať predpisy ustanovené v písmene a).

Inšpekcia práce sa vykonáva

a) na všetkých pracoviskách zamestnávateľov a fyzických osôb, ktoré sú podnikateľmi a nie sú zamestnávateľmi, vrátane pracovísk nachádzajúcich sa na súkromných pozemkoch a v obydliach fyzických osôb,

b) vo všetkých priestoroch, v ktorých domácky zamestnanec vykonáva dohodnutú prácu a v ktorých zamestnanec vykonáva prácu podľa dohody o prácach vykonávaných mimo pracovného pomeru.

**Organizačné členenie Inšpektorátu práce**

Inšpektorát práce Nitra sa vnútorne člení na organizačné útvary. Organizujú sa podľa hlavných druhov činností inšpektorátu práce v tomto členení:

1. kanceláriu HIP (1.0)

- oblasť sekretariátu

- oblasť právnej agendy

- osobný úrad

- podateľňa

1. odbor inšpekcie práce (2.0)
	1. oddelenie bezpečnosti a ochrany zdravia pri práci I (ďalej BOZP I) (2.1)
	2. oddelenie bezpečnosti a ochrany zdravia pri práci II (ďalej BOZP II) (2.2)
	3. oddelenie pracovnoprávnych vzťahov (ďalej PPV) (2.3)
	4. oddelenie kontroly nelegálneho zamestnávania (ďalej KNZ) (2.4)
2. oddelenie vnútornej prevádzky (3.0)

- oblasť ekonomiky a prevádzky

- oblasť informatiky